Mičovský, Ján, poslanec NR SR (2012-10-16):
Dobrý deň. Ďakujem za slovo, vážený pán predseda. Vážený pán minister, milé kolegyne, kolegovia. Trocha si ma inšpiroval, Lojzko, asi tým, že si hovoril o naivite, a to možno si to myslel nie celkom vážne, ale ja to celkom vážne potvrdím. Naivita, Lojzko, aj všetci kolegovia, kolegyne, je dôležitá vlastnosť. Verím, že naivita je práve tá vec, ktorá dokáže meniť niekedy veci aj v tom prípade, keď sa nám zdá, že proti nám stojí val, ktorý je skoro neprekročiteľný. A preto by som sa dovolával toho, že tento princíp životnej filozofie aj tu v parlamente ja osobne uplatňovať budem a práve preto aj vystúpim vo veci, o ktorej som pred chvíľočkou rozprával aj na našom výbore pre pôdohospodárstvo a životné prostredie. Už asi s tou druhou časťou by som možno nesúhlasil, čo si povedal, že pán minister, sa mu roztriasli nohy. Ja by som ho trocha podporil, tak si aj možno šplhnem, že pán minister je z lesníckej rodiny a lesníkom sa nezvyknú nohy triasť len tak pre nič za nič. Tak pevne verím, že aj tento spor sa vyrieši tak, že budete obidvaja spokojní. No a teraz k veci. Chcem poukázať na drobnosť, ktorá by mohla byť ohromne silným symbolom toho, že to s odpadmi v tejto krajine myslíme vážne a že konečne dokážeme prelomiť aj sily, ktoré možno by niekto nazval temné, niekto lobistické a niekto nazve iba silami politickej vôle a niekedy zlovôle, a to je vec, ktorá sa týka takej prostej, ale napriek hustej veci, ako sú PET fľaše. Ja totižto, keď počujem slovo odpad, obal, zákon o odpadoch, o obaloch, tak mi napadne len toľko, že nech vkročím na ktorýkoľvek kataster našej krásnej krajiny, nech sa pozriem na ktorýkoľvek vodný tok našej krajiny, nech sa pozriem na ktorúkoľvek divokú skládku, všade nachádzame stovky, tisícky, desaťtisíce, milióny prázdnych fliaš. A moja pamäť, aj keď som netušil, že niekedy budem mať možnosť o tomto rozprávať, ale spomínam si, že už je tu rad ministrov, buď životného prostredia, alebo pôdohospodárstva, podľa toho, kde tento problém patril, ktorí sa dušovali, že tie PET fľaše už konečne vyriešime, lebo je to problém, ktorý skutočne nemožno nevidieť, a aj keď možno na ňom nestojí ekologická čistota krajiny, tak musí štvať každého, kto má oči a srdce pre túto krajinu. No a tak sa teda dovolávam, aj keď pán minister mi vysvetlil asi pred hodinou, že teda nie je to celkom náležité, a ja s ním aj súhlasím, že práve pri tomto transpozičnom konaní by sme mali otvárať tento problém, predsa len, keď tu dnes zaznieva slovo odpad, fľaša, PET fľaša, ma vždy, akože hneď evokuje mi tento výraz. Takže navrhujem, aby sme využili každú možnosť, pán minister, aj milé kolegyne, kolegovia, keď budeme niečo hovoriť o odpadoch, aby sme skúsili rozseknúť tento gordický uzol a proste povedali, že PET fľaše alebo sa budú vykupovať, alebo sa nebudú vyrábať. Že jednoducho urobíme krok, ktorý bude silnejší, ako je záujem lobistických skupín, ktoré nás presviedčajú, že je to nemožné, lebo že na to doplatí občan, lebo ide o ceny. Ja sa prihováram za to, aby sme v prípade, že bude takáto možnosť, ja ju určite využijem, aby sme jednoznačne povedali, že v rámci zákona o odpadoch si nepredstavujeme, aby sme mohli uvažovať ešte s takou nepeknosťou, ako sú PET fľaše v našich lesoch a vodách. A verím, že tak sa zaradíme k takým krajinám, ktoré kdesi na oriente, na orientálnej strane našej zemegule už dávno pochopili, že takéto veci nepatria do životného prostredia a výrobu PET fliaš jednoducho zakázali. Sú také krajiny a dokonca nie sú v Európe, ale na východ od Európy. Takže asi tak. Ďakujem pekne, že ste vypočuli aj túto nie celkom náležitú poznámku.